‹‹የህዳሴ ግድብ ፍሬውን ልናይ የመጨረሻው ምዕራፍ ላይ እንደሆንን እየተሰማን ነው››
 ‹‹ግብጽ የኢትዮጵያ ታላቁ ህዳሴ ግድብ ግንባታን ለማስቆም እስከመጨረሻው እየታገለች ነው። እኛም የጀመርነውን ግንባታ ለመጨረስ እየታገልን ነው። በጉጉት ዘጠኝ አመት የተጠበቀው የኢትዮጵያ ታላቁ ህዳሴ ግድብ ፍሬውን ልናይ የመጨረሻው ምዕራፍ ላይ እንደሆንን እየተሰማኝ ነው›› በማለት አስተያየቱን የሰጠን የአዲስ አበባ ከተማ ነዋሪ ወጣት ሚካኤል ማንደፍሮ ነው።ወጣት ሚካኤል የሲቪል ኢንጂነሪንግ ምሩቅ ነው ፤በተማረው
ሙያ ተቀጥሮ እየሰራ ይገኛል።አባይ ነገ እንደርሱ ተምረው ለማደግና ሀገራቸውን
ለመለወጥ ጥረት ለሚያደርጉ
ወጣቶች ትልቅ ትርጉም አለው ብሎ ያስባል።የተሻለ ኑሮ ፍለጋ ሀገራቸውን
ጥለው የሚሰደዱ ብዙ ወጣቶች በሀገራቸው
ተስፋ እንዲኖራቸው ያደርጋቸዋል።ግድቡ ኢትዮጵያን አሳንሰው ለሚያዩዋት
ሁሉ አንገቷን ቀና እንድታደርግ የሚያደርጋት
መሆኑን  ይናገራል።በመሆኑም እርሱን ጨምሮ እያንዳንዱ
ኢትዮጵያዊ ግድቡን እውን በማድረግ ታሪክ መሥራት አለበት ብሎ ያምናል።እርሱ
የሚጠበቅበትን ሁሉ ለማድረግ
ዝግጁ ነው።‹‹ታላቁ የኢትዮጵያ ህዳሴ ግድብ በእኔ አእምሮ ውስጥ ብቻ ሳይሆን በህፃናትም ልብ ውስጥ ገብቷል።በመገናኛ ብዙሃን ሲቀርብ እንደሰማሁት ግብጾች አባይ በደማቸው ውስጥ ነው።እኛም በደማችን ውስጥ እንደሆነ ልናሳውቃቸው ይገባል››በማለት አስተያየታቸውን የሰጡን ሌላው የከተማዋ ነዋሪ አቶ በለጠ መንግሥቱ ፤ ግብጽን መከታተል የዕለት ተዕለት ተግባር መሆን አለበት ብለው ያምናሉ።እንደ አቶ በለጠ ገለጻ፤ ግብጽ በሀሰት ሌላውን ዓለም ለማሳመን
ጥረት ስታደርግ ኢትዮጵያ
እውነት ይዛ ለዚያውም
ፍትሐዊ አጠቃቀም እንዲኖር
ደጋግማ እየተናገረች ተቀባይነት
አታገኝም ለማለት ያዳግታል
።ግብጽ ግንባታውን ለማስቆም
የምታደርገው እንቅስቃሴ  ለኢትዮጵያ
የበለጠ ጥንካሬ ይሰጣት እንደሆን እንጂ ወደኋላ አይመልሳትም።
የግድቡ ሥራ የመጨረሻው
ምዕራፍ ላይ ደርሶ ይቆማል ማለት ዘበት እንደሆነም
አቶ በለጠ ተናግረዋል።
በንፋስልክ ላፍቶ ክፍለከተማ በአንድ የግል ህንፃ ውስጥ ተከራይተው የተዘጋጁ አልባሳት በመሸጥ የሚተዳደሩት ወይዘሮ ትግስት አስመላሽ በበኩላቸው፤ አሁን መስማት የሚፈልጉት ታላቁ የህዳሴ ግድብ እየተገነባ ነው የሚለውን ሳይሆን፣ አልቋል የሚለውንና አልቆም የጥቅሙ ተጋሪ ሲሆኑ ማየት እንደሆነ ይገልጻሉ።እርሳቸው እንዳሉት የንግድ ሥራቸው በመብራት ነው የሚደምቀው።መብራት ሲጠፋ ሱቃቸው ይቀዘቅዛል።የመብራት አገልግሎት ይቆራረጣል።የጀነሬተር ወጪ ደግሞ ከባድ በመሆኑ ይቸገራሉ።ግድቡ ተጠናቅቆ ችግራቸው እንደሚቃለል ተስፋ አድርገዋል።በከፍለከተማው ነዋሪ የሆኑት አቶ አበበ ተካ ኢትዮጵያ
የጀመረችውን ከዳር እንደምታደርስ
ባይጠራጠሩም የግብጽን ጉዳይ በቀላሉ ማየት እንደማያስፈልግ ይገልጻሉ።በሀገር ደረጃ የዲፕሎማሲ
ሥራው መጠናከር እንዳለበትና
በድርድሩም አሸናፊ ሆኖ መገኘት እንደሚያስፈልግ አመልክተዋል።መንግሥት ከማሳመኑ ጎን ለጎን ግድቡን ማሳከት እንዳለበትም
ተናግረዋል። እርሳቸውን ጨምሮ ሁሉም ከመንግሥት
ጎን ካልቆመ ግብጽ የፈለገችውን ለማሳካት
እንደምትጠቀምበትም አመልክተዋል።አቶ አበበ እንዳሉት፤ በተለያየ ጊዜ በሀገሪቷ የሚስተዋሉት አለመረጋጋቶች ግብጽ ለምትፈልገው ዓላማ ምቹ እንዳይሆን ይሰጋሉ።ይህ እንዳይሆን ግን ከወዲሁ ማሰብ እና የሚቆጭ ታሪክ እንዳይሰራ መጠንቀቅ እንደሚገባም ካለው ነባራዊ ሁኔታ ተገንዝበዋል።የግድቡ ግንባታ ሲጀመር ለግንባታ ሥራው ይደረግ የነበረው የገንዘብ ድጋፍና ግድቡ ተጠናቅቆ ለማየት የነበረው ፍላጎት የበለጠ ተጠናክሮ እንዲቀጥል መልዕክት አስተላልፈዋል።አዲስ ዘመን ሐምሌ 16/2012 ለምለም መንግሥቱ